**U križu je spasenje**

Euharistijsko klanjanje, 9. ožujka 2023.

**PJESMA:** Svet, svet, svet

**UVODNA MEDITACIJA**

Gospodine, prisutan si u ovom Presvetom Sakramentu. Pristupaš nam kao prijatelj i brat i želiš nam, kao nekad i svojim apostolima, uputiti svoju riječ o kojoj ćemo danas razmišljati. Neka tvoja riječ ne ostane bez ploda. Daj da je srcem i životom prihvatimo. Gospodine, Ti si tu za svakoga od nas. Ti svakoga od nas želiš ispuniti svojom ljubavlju koju si nam posvjedočio svojom žrtvom na križu. Susrećemo tebe kao Boga i čovjeka, kao osobu koja nas razumije u našim životnim nemirima. Pomozi nam da svojim kršćanskim životom možemo pokazati svijetu da smo tvoji, osobito po načinu nošenja našeg životnog križa.

**PJESMA:** O Isuse ja spoznajem

**EVANĐELJE (Lk 9, 23 – 25)**

„A govoraše svima: »Hoće li tko za mnom, neka se odrekne samoga sebe, neka danomice uzima križ svoj i neka ide za mnom. Tko hoće život svoj spasiti, izgubit će ga; a tko izgubi život svoj poradi mene, taj će ga spasiti. Ta što koristi čovjeku ako sav svijet zadobije, a sebe samoga izgubi ili sebi naudi?«“

**RAZMATRANJE UZ EVNAĐELJE**

Gospodine, bilo je trenutaka u našem životu kada smo se htjeli riješiti križa, odbaciti bilo kakvu patnju. Vidiš da nas naša slaba i grešna narav želi uništiti. Dolaziš nam u pomoć ali i nju smo olako odbacivali. Odbacili smo tolike trenutke milosti. Pomozi nam da prihvatimo križeve i patnju po kojoj i danas spašavaš čovjeka. Izliječi i oprosti našu buntovnu prošlost, blagoslovi našu sadašnjost, svaki trenutak našega života.

Osobito Te molimo da nas oslobodiš straha od patnje koju križ donosi i učvrsti naše ufanje da si Ti sa nama u svakom teškom trenutku života. Toliko puta smo Ti zamjerali Gospodine što si dopustio patnju u životu nas i naših bližnjih. Toliko puta smo se osjećali sami i ostavljeni, ali smo ipak uvidjeli da je tvoja ruka bila sa nama. Kroz patnju križa si nas odgajao za sebe, čistio od slabosti, utvrđivao u vjeri, nadi i ljubavi.

Oprosti nam zbog takvih trenutaka. Opraštamo i onima koji su nam se tada činili kao neprijatelji svojim riječima i postupcima, ali su to činili za naše dobro. Prepustili smo se u tim trenucima samosažaljenju i očaju, a premalo smo se pod tim križem pouzdali u tebe i molili.

Vjerujemo da Ti, Isuse vodiš naše živote i da sve što nam se događa nije bez tvoga znanja. Daj nam da svoju životnu snagu ne trošimo u ratovima protiv tvoga križa, nego da iz njega izvučemo pouku i blagoslov i prihvatimo ga kao dar za vječno spasenje.

Namjesti ispravno križ Gospodine na naša ramena!

**PJESMA:** Moj Isuse

**MEDITACIJA BL. MAJKE UTEMELJITELJICE** *(Tajne duše, str. 45. i 46)*

**„U boli držeći se križa! (22. XI. 1932.)**

„O križu sveti na kom Isus moj je razapet visio. Tu je, Ljubav moja, u boli svršila zadnje časove života.

I taj križ, kao zadnji spomen, tvrdu krvnu postelju Ljubimca moga ja ću tužna grliti uvijek.

I kad bura zavitla i mnome počne tresti da me otrgne od Krista mog, ja ću se onda tvrdo držati križa tog.

I kad oluja zabjesni žestinom svom i počnu se valovi razbijati o bok moj, da me povuku u dubinu očajnu, ja ću se onda držati čvrsto križa svog.

I kad se naoblači nebo i nastane mrak – strah oh, tada ću se s obje ruke držati za križ svoj. Oh, tada Kriste! O, križu sveti! Spasi me, o, Spasu moj!

Držeći se križa tvoga, u muci hoću i dušu ispustiti a ti ćeš je, je li, Spasu moj, u ruke svoje primiti, i dati joj počinak u rani srca svog?

Tada u sjeni križa tvog neka bude i grob moj, Ti križu sveti, čuvat ćeš prah moj, da mu miru počiva do sudnjeg dana. Da te i u vječnosti uživa, s dušom te blagoslivlja, o, Kriste, Bože moj, Raspeta ljubavi, srca mog!“

**DIVNOJ DAKLE**

**BLAGOSLOVLJEN**

**CJELIVAT ĆU GOSPODINE** (ili druga prigodna pjesma)